Minószi kitörés
A minószi kitörés Thérán, másként a Théra-kitörés, a Szantorini-kitörés, vagy a "késő bronzkori kitörés" megsemmisítő erejű (pliniusi) tűzhányó kitörése volt az akkor létező hegynek i. e. 1500 körül. A vulkánkitörési index szerinti 6-os vagy 7-es erősségű robbanásos kitörésben a hegy megsemmisült, mintegy 60 km³-nyi kőzetet lövellve szét. Az összeomlás után hátramaradt kalderát a tenger elárasztotta, a hegy maradéka a jelenlegi gyűrű alakú Szantorini szigetcsoport. Ez a vulkánkitörés az emberiség írott történelmének egyik legnagyobb hatású eseménye volt.